Il-Fond Soċjali Ewropew għandu rwol ewlieni fil-ġlieda kontra l-faqar u l-qgħad fl-Ewropa. L-MEPs iridu jsaħħu r-rwol tiegħu sabiex ikunu jistgħu jiġu megħjuna aktar nies. Ara kif. Il-Parlament Ewropew qed jagħti l-appoġġ tiegħu għal regoli aġġornati li jindirizzaw il-qgħad u r-rati għolja ta' faqar fl-UE. Ir-rapport, li ġie adottat fil-plenarja fl-4 ta' April, jipproponi żieda fil-finanzjament għall-Fond Soċjali Ewropew fil-baġit tal-UE għall-2021-2027 b'enfasi ewlenija fuq l-impjieg taż-żgħażagħ u fuq it-tfal. Ħafna nies huma mħassba dwar kwistjonijiet relatati mal-aspett soċjali u mal-impjiegi. Il-Parlament irid li l-UE tagħmel aktar dwar kwistjonijiet soċjali billi tagħti l-appoġġ tagħha għal Fond Soċjali Ewropew imġedded u aktar sempliċi, magħruf bħala l-Fond Soċjali Ewropew Plus (FSE+). Il-verżjoni l-ġdida tal-fond tista' mbagħad tgħin biex jinħolqu impjiegi għal kulħadd, tingħata spinta lill-kwalità tax-xogħol, tiżdied il-produttività, issir aktar faċli għan-nies biex isibu xogħol f'parti differenti tal-UE, jittejbu l-edukazzjoni u t-taħriġ u tiġi promossa l-inklużjoni soċjali. X'inhu l-Fond Soċjali Ewropew? Dan huwa l-eqdem strument finanzjarju tal-UE, li jinvesti fin-nies, itejjeb l-opportunitajiet tax-xogħol għall-ħaddiema u jgħollilhom il-livell tal-għajxien Il-fondi jitqassmu lill-pajjiżi u r-reġjuni tal-UE għall-finanzjament ta' programmi operattivi u proġetti relatati mal-impjiegi, minn għajnuna għall-ħolqien tax-xogħol għall-indirizzar tal-lakuni fl-edukazzjoni, il-faqar u l-inklużjoni soċjali Il-benefiċjarji normalment ikunu persuni, iżda l-fondi jistgħu jintużaw ukoll biex jiġu megħjuna kumpaniji u organizzazzjonijiet Aktar flessibbiltà, sempliċità u effiċjenza Il-Fond Soċjali Ewropew Plus aġġornat jgħaqqad għadd ta' fondi u programmi eżistenti, biex ir-riżorsi tagħhom jinġabru flimkien: Il- Fond Soċjali Ewropew u l- Inizjattiva favur l-Impjieg taż-Żgħażagħ Il- Fond għal Għajnuna Ewropea għall-Persuni l-Aktar fil-Bżonn Il- Programm tal-UE għall-Impjiegi u l-Innovazzjoni Soċjali Dan jippermetti appoġġ aktar integrat u mmirat. Pereżempju, persuni affettwati mill-faqar ikunu jistgħu jibbenefikaw minn taħlita aħjar ta' assistenza materjali u appoġġ soċjali sħiħ. Bis-saħħa ta' dawn ir-regoli aktar flessibbli u aktar sempliċi, għandu jkun aktar faċli għan-nies u għall-organizzazzjonijiet li jibbenefikaw mill-finanzjament tal-fond. Prijorità ewlenija għaż-żgħażagħ u għat-tfal Il-FSE+ se jinvesti fi tliet oqsma ewlenin: l-edukazzjoni, it-taħriġ u t-tagħlim tul il-ħajja; l-effikaċja tas-swieq tax-xogħol u l-ugwaljanza fl-aċċess għal impjiegi ta' kwalità; l-inklużjoni soċjali u l-ġlieda kontra l-faqar. L-MEPs iridu li l-FSE+ ikompli jsostni l-impjiegi taż-żgħażagħ b'enfasi partikolari fuq iż-żgħażagħ inattivi u dawk li ilhom qiegħda fit-tul, kif ukoll li jindirizza l-faqar fost it-tfal, jippromwovi opportunitajiet indaqs għat-tfal kollha u jiffaċilita l-aċċess għal edukazzjoni bla ħlas. Appoġġ għall-innovazzjoni soċjali Il-fondi tal-FSE+ jappoġġjaw ukoll inizjattivi li jippermettu lin-nies isibu impjieg aħjar jew jaħdmu f'xi reġjun jew pajjiż differenti tal-UE, inkluż bl-appoġġ ta' ħiliet ġodda għat-tipi ġodda ta' impjiegi mitluba mit- tranżizzjoni ekoloġika u diġitali . Issa l-Parlament se jkollu l-kompitu li jinnegozja r-regolament mal-Kunsill bħala parti mill-ftehim dwar il-baġit fit-tul li jmiss għall-2021-2027. Aqra aktar dwar il-politiki soċjali L-impjieg taż-żgħażagħ: Miżuri tal-UE biex dan jiffunzjona Lura għax-xogħol wara mard jew korriment fit-tul (filmat) Il-Korp Ewropew ta' Solidarjetà: opportunitajiet għaż-żgħażagħ Fajl tal-proċedura Fajl tal-proċedura Skeda informattiva:x'inhu l-FSE+? Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF